KOMMISSIONENS GENNEMFØRELSESAFGØRELSE

af 7. november 2013

om etablering af en europæisk infrastruktur for avanceret translationel forskning inden for lægevidenskaben som et konsortium for en europæisk forskningsinfrastruktur (EATRIS ERIC)

(2013/640/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1), særlig artikel 6, stk. 1, litra a), og

ud fra følgende betragtninger:

Den Tjekkiske Republik, Kongeriget Danmark, Republikken Estland, Den Italienske Republik, Kongeriget Nederlandene og Republikken Finland har anmodet Kommissionen om at etablere en europæisk infrastruktur for avanceret translationel forskning inden for lægevidenskaben (European Advanced Translational Research Infrastructure in Medicine) som et konsortium for en europæisk forskningsinfrastruktur (EATRIS ERIC). Kongeriget Spanien og Den Franske Republik vil i første omgang deltage i EATRIS ERIC som observatører.

VEDTAGET DENNE AFGØRELSE:

Artikel 1

1. Herved etableres et konsortium for en europæisk infrastruktur for avanceret translationel forskning inden for lægevidenskaben, kaldet EATRIS ERIC.

2. Vedtægterne for EATRIS ERIC er fastlagt i bilaget. Disse vedtægter skal holdes ajour og gøres offentligt tilgængelige på webstedet for EATRIS ERIC og på dets vedtægtsmæssige hjemsted.

3. De væsentlige elementer i vedtægterne for EATRIS ERIC, for hvilke ændringer skal godkendes af Kommissionen i overensstemmelse med artikel 11, stk. 1, i forordning (EF) nr. 723/2009, er fastsat i artikel 1, 2, 18, 20, 21, 22, 23, 24, 25, 28 og 29.

Artikel 2

Denne afgørelse træder i kraft på tredjedagen efter offentliggørelsen i Den Europæiske Unions Tidende.

(1) EUT L 206 af 8.8.2009, s. 1.

BILAG

VEDTÆGTER FOR EATRIS ERIC

MEDLEMMERNE —

der anerkender den vigtige rolle, som de nationale centre og deres kapacitet inden for translationel forskning har at spille inden for rammerne af EATRIS ERIC-infrastrukturen,

der har som mål at forbedre den translationelle biomedicinske forskning ved at udvikle en europæisk infrastruktur for avanceret translationel forskning bestående af vigtige prækliniske og kliniske anlæg og translationel ekspertise, som er nødvendig for at støtte udviklingen af nye forebyggende, diagnostiske og terapeutiske strategier for biomedicinsk forskning og udvikling med henblik på at give befolkningen en bedre sundhedspleje,

der har som mål at give adgang til den europæiske forskningsinfrastruktur for avanceret translationel forskning for at opnå en betydelig effekt på sundhedsplejen og yde et væsentligt bidrag til udviklingen af værktøjer og teknologier, der fremmer den translationelle forskning,

som anerkender og bygger videre på resultaterne af den forberedende fase af EATRIS, som Europa-Kommissionen har finansieret, og de fremskridt, der blev gjort i overgangsfasen af EATRIS,

som har besluttet at anmode Europa-Kommissionen om — som et resultat af overgangsfasen af EATRIS — at etablere et konsortium for en europæisk infrastruktur for avanceret translationel forskning inden for lægevidenskaben (EATRIS ERIC), —

ER BLEVET ENIGE OM FØLGENDE:

KAPITEL I

GENERELLE BESTEMMELSER

Artikel 1

Navn, hjemsted og arbejdssprog

1. Der etableres en distribueret europæisk infrastruktur for translationel forskning inden for lægevidenskaben kaldet »European Advanced Translational Research Infrastructure in Medicine«, i det følgende benævnt »EATRIS«.

2. Det europæiske konsortium for den europæiske infrastruktur for avanceret translationel forskning inden for lægevidenskaben benævnes »EATRIS ERIC«.

3. Det vedtægtsmæssige hjemsted for EATRIS ERIC er Amsterdam i Nederlandene.

4. EATRIS ERIC's arbejdssprog er engelsk.

Artikel 2

Opgaver og aktiviteter

1. EATRIS ERIC skal fremme translationel forskning inden for lægevidenskaben.

2. EATRIS ERIC skal tilrettelægge og lette den styring og koordinering, der er nødvendig for at etablere og drive EATRIS-forskningsinfrastrukturen.

3. EATRIS-forskningsinfrastrukturen skal forbinde førende europæiske forskningsinstitutter, der afsætter en del af deres kapacitet inden for forskning og udvikling til EATRIS ERIC og stiller indhold, værktøjer og viden til rådighed vedrørende translationel forskning inden for lægevidenskaben, navnlig på følgende områder:

a) biologiske lægemidler og avancerede terapier, f.eks. gen- og celleterapier og regenerativ medicin

b) biomarkører

c) små molekyler

d) molekylær billeddannelse og sporing

e) vacciner.

KAPITEL II

MEDLEMMER

Artikel 3

Medlemskab og repræsentation

1. EATRIS ERIC skal have mindst tre medlemsstater som medlem; kun stater og mellemstatslige organisationer kan blive medlem og have stemmeret.

2. Hvert medlem udpeger en eller to repræsentanter til styrelsesrådet. To repræsentanter har tilsammen én stemme.

3. Medlemmerne og deres repræsentanter er opført i tillæg 1. De stater, som indgav ansøgningen om etablering af EATRIS ERIC til Europa-Kommissionen, benævnes herefter stiftende medlemmer.

Artikel 4

Optagelse af nye medlemmer

1. Ansøgere om medlemskab skal forelægge formanden for styrelsesrådet en skriftlig ansøgning, som beskriver deres finansielle bidrag og andre bidrag til EATRIS ERIC's opgaver og aktiviteter, og hvordan de vil opfylde deres forpligtelser.

2. Optagelse af nye medlemmer skal godkendes af styrelsesrådet.

Artikel 5

Medlemmers udtræden og opsigelse af medlemskab

1. Medlemmer kan ikke udtræde inden for de første fem år efter etableringen af EATRIS ERIC, medmindre deres medlemskab er indgået for en nærmere angivet kortere periode.

2. Efter de første fem år efter etableringen af EATRIS ERIC kan et medlem kan træde ud, forudsat at der forelægges en anmodning herom mindst 12 måneder i forvejen. Et medlems udtræden får først virkning ved udgangen af et regnskabsår, og efter at medlemmet har opfyldt sine forpligtelser.

3. Uanset stk. 1 kan ethvert medlem kan træde ud i løbet af de første fem år, hvis styrelsesrådet beslutter at forhøje de tærskler for det årlige finansielle bidrag, der er fastsat i litra e) og f) i tillæg 2. Et medlem, der ønsker at udtræde, skal anmode herom senest seks måneder efter vedtagelsen af forslaget om at hæve det årlige finansielle bidrag. Et medlems udtræden får virkning ved udgangen af regnskabsåret, forudsat at medlemmet har opfyldt sine forpligtelser.

4. Styrelsesrådet har beføjelse til at opsige et medlemskab i følgende tilfælde:

a) hvis medlemmet har gjort sig skyldig i en alvorlig overtrædelse af sine vedtægtsmæssige forpligtelser

b) hvis medlemmet ikke har afhjulpet denne overtrædelse inden for en periode på seks måneder efter at være blevet underrettet herom.

Medlemmet skal indbydes af styrelsesrådet til at redegøre for sin holdning til den påtænkte beslutning om opsigelse af medlemskabet, før den kan vedtages.

5. Medlemmer, der træder ud, eller hvis medlemskab opsiges, har hverken ret til tilbagebetaling eller godtgørelse af deres bidrag eller ret til at gøre krav på aktiverne i EATRIS ERIC.

Artikel 6

Medlemmers rettigheder og forpligtelser

1. Medlemmerne har ret til:

a) at deltage i styrelsesrådets møder og afgive stemme

b) at deltage i udviklingen af strategier, politikker og beslutningsprocedurer vedrørende EATRIS ERIC

c) at lade deres forskerkredse deltage i EATRIS ERIC-arrangementer

d) at lade deres forskerkredse få adgang til og modtage støtte fra EATRIS ERIC.

2. Hvert medlem:

a) betaler et årligt bidrag som fastlagt af styrelsesrådet

b) giver sine repræsentanter fuld bemyndigelse til at afgive en enkelt stemme ved afstemninger om de spørgsmål, der tages op på styrelsesrådets møder

c) opretter et nationalt center eller infrastrukturkonsortium med henblik på at opfylde de forpligtelser, der følger af disse vedtægter

d) udnævner en national direktør til at repræsentere medlemmet i rådet af nationale direktører

e) opbygger den tekniske infrastruktur, der er nødvendig for at give forskerne adgang

f) fremmer nationale forskeres anvendelse af EATRIS ERIC-tjenester og indsamler tilbagemeldinger og krav fra brugerne

g) støtter centre i sit eget land, som ønsker at tilslutte sig den nationale infrastruktur i en medlemsstat, der deltager i EATRIS ERIC-infrastrukturen.

3. Medlemmerne kan hver for sig eller i fællesskab med andre medlemmer, observatører eller tredjeparter yde bidrag ud over det årlige finansielle bidrag. Sådanne bidrag, det være sig i kontanter eller i naturalier, skal godkendes af styrelsesrådet.

4. EATRIS ERIC indgår en aftale med de nationale centre for at fastlægge de vilkår og betingelser, hvorpå nationale centre kan tilslutte sig EATRIS ERIC-infrastrukturen og forpligte sig til at gennemføre de opgaver og aktiviteter, der er omhandlet i artikel 2. Den nationale direktør bestræber sig på at koordinere sine nationale centres interaktion med EATRIS ERIC.

KAPITEL III

OBSERVATØRER

Artikel 7

Observatørstatus

1. Stater og mellemstatslige organisationer, som ønsker at bidrage til EATRIS ERIC, men som endnu ikke er i stand til at blive optaget som medlem, kan ansøge om observatørstatus.

2. Observatørstatus tildeles for en periode på højst tre år, medmindre styrelsesrådet fastsætter en anden periode.

3. Ansøgninger om observatørstatus skal fremsættes skriftligt til formanden for styrelsesrådet og skal indeholde en redegørelse for, hvordan ansøgeren vil bidrage til EATRIS ERIC's opgaver og aktiviteter.

4. Tildeling af observatørstatus skal godkendes af styrelsesrådet.

Artikel 8

Observatørers udtræden og ophævelse af observatørstatus

1. Observatører kan udtræde ved udgangen af et regnskabsår, forudsat at de har indsendt en anmodning herom seks måneder i forvejen.

2. Finansielle forpligtelser og andre forpligtelser skal være opfyldt, inden en observatørs anmodning om udtræden kan få virkning.

3. Styrelsesrådet har beføjelse til at ophæve en observatørs observatørstatus i følgende tilfælde:

a) hvis observatøren har gjort sig skyldig i en alvorlig overtrædelse af sine vedtægtsmæssige forpligtelser

b) hvis observatøren ikke har afhjulpet denne overtrædelse inden for en periode på seks måneder efter at være blevet underrettet herom.

Observatøren skal indbydes af styrelsesrådet til at redegøre for sin holdning til den påtænkte beslutning om ophævelse af observatørstatus, før den kan vedtages.

4. Observatører, der træder ud, eller hvis observatørstatus ophæves, har hverken ret til tilbagebetaling eller godtgørelse af deres bidrag eller ret til at gøre krav på aktiverne i EATRIS ERIC.

Artikel 9

Observatørers rettigheder og forpligtelser

1. Observatørerne har ret til:

a) at deltage i styrelsesrådets møder uden stemmeret

b) at lade deres forskerkredse deltage i EATRIS ERIC-arrangementer

c) at lade deres forskerkredse få adgang til EATRIS ERIC-infrastrukturen og modtage støtte fra EATRIS ERIC.

2. Hver observatør:

a) udpeger en eller to repræsentanter til styrelsesrådet

b) betaler et årligt bidrag som fastlagt af styrelsesrådet

c) fastlægger sit bidrag til EATRIS ERIC's opgaver og aktiviteter som omhandlet i artikel 2.

3. Observatørerne kan hver for sig eller i fællesskab med andre medlemmer, observatører eller tredjeparter yde bidrag til EATRIS ERIC ud over det årlige finansielle bidrag. Sådanne bidrag, det være sig i kontanter eller i naturalier, skal godkendes af styrelsesrådet.

4. En observatør bemyndiger sin(e) repræsentant(er) til at opfylde de forpligtelser, der er omhandlet i artikel 9, stk. 2, litra b) og c).

5. EATRIS ERIC indgår en aftale med observatøren, hvori betingelserne og vilkårene for opfyldelse af forpligtelserne eller for betaling af bidrag er fastsat.

KAPITEL IV

STYRING AF EATRIS ERIC

Artikel 10

Styring og ledelse

Styringsstrukturen i EATRIS ERIC omfatter følgende organer:

a) Styrelsesrådet

b) Direktionen.

Artikel 11

Styrelsesrådet

1. Styrelsesrådet er det øverste styrelsesorgan i EATRIS ERIC med fuld beslutningskompetence. Styrelsesrådet træder sammen mindst en gang om året og er ansvarlig for den overordnede ledelse af og tilsynet med EATRIS ERIC i overensstemmelse med disse vedtægter.

2. Medlemsstaterne besidder i fællesskab flertallet af stemmerettigheder i styrelsesrådet.

3. Styrelsesrådet vælger blandt sine medlemmer en formand og en næstformand for en toårig mandatperiode. Formanden og næstformanden kan genvælges. Medmindre andet besluttes, leder formanden alle møder i styrelsesrådet, bistået af næstformanden.

4. Styrelsesrådet bestræber sig på at opnå enighed om alle beslutninger. Hvis der ikke opnås enighed, er simpelt flertal af de afgivne stemmer tilstrækkeligt til at vedtage en beslutning, med undtagelse af beslutninger, der er omhandlet i stk. 5, 6 og 7.

5. Styrelsesrådet træffer beslutning med et flertal på to tredjedele af medlemmernes stemmer om:

a) vedtagelse eller ændring af strategien for udvikling af EATRIS ERIC

b) udnævnelse, suspendering eller afskedigelse af økonomidirektøren og den videnskabelige direktør efter samråd med rådet af nationale direktører

c) oprettelse af hjælpeorganer ud over de permanente organer

d) vedtagelse eller ændring af gennemførelsesbestemmelser om direktionens og hjælpeorganernes mandat og aktiviteter

e) vedtagelse og ændring af det årlige arbejdsprogram og det årlige budget.

6. Styrelsesrådets beslutninger om at opsige et medlemskab eller en observatørstatus kræver et flertal på tre fjerdedele af medlemmernes stemmer.

7. Når der skal træffes beslutning om opsigelse af et medlemskab, har det berørte medlem ikke stemmeret.

8. Styrelsesrådet træffer beslutning med enstemmighed blandt medlemmerne, idet eventuelle afståelser ikke tæller med, om:

a) ændring af vedtægterne, bortset fra tillæg 1

b) afvikling af EATRIS ERIC.

Medmindre andet aftales, underrettes medlemmerne om den fulde ordlyd af ændringer af vedtægterne og tillæg 2, mindst tre måneder før disse ændringer sættes til afstemning.

9. Styrelsesrådet er kun beslutningsdygtigt, hvis to tredjedele af alle medlemmerne af EATRIS ERIC er til stede eller repræsenteret.

10. Styrelsesrådet vedtager en forretningsorden for gennemførelsen af vedtægten.

Artikel 12

Direktionen

1. Direktionen er ansvarlig for gennemførelsen af EATRIS ERIC og for at bistå styrelsesrådet. Direktionen står udelukkende til regnskab for styrelsesrådet.

2. Direktionen udfører sine opgaver som fastlagt af styrelsesrådet og fastlægger selv sine interne procedurer for tilrettelæggelse af arbejdet, for møder og for samarbejdet mellem økonomidirektøren og den videnskabelige direktør i forretningsordenen, der forelægges for styrelsesrådet til godkendelse.

3. Direktionen består af økonomidirektøren og den videnskabelige direktør.

4. Økonomidirektøren repræsenterer EATRIS ERIC i retlige henseender, herunder i enhver retstvist, og er ansvarlig for den (daglige) operationelle forvaltning af EATRIS ERIC.

5. Den videnskabelige direktør for EATRIS ERIC er ansvarlig for den strategiske videnskabelige udvikling og alle operationelle videnskabelige spørgsmål vedrørende EATRIS ERIC.

6. Direktionens direktører udnævnes for en periode, der fastsættes af styrelsesrådet, dog højst fem år. Efter den første periode træffer styrelsesrådet beslutning om en eventuel forlængelse. Procedurerne for udvælgelse og udnævnelse af direktører fastsættes i forretningsordenen, der vedtages af styrelsesrådet.

Artikel 13

Koordinerings- og støttekontoret for EATRIS ERIC

1. Koordinerings- og støttekontoret for EATRIS ERIC bistår styrelsesrådet og er det centrale kontor for ledelsen og den daglige drift af EATRIS ERIC. Det ledes og dets personale ansættes af økonomidirektøren i samråd med den videnskabelige direktør.

2. Koordinerings- og støttekontoret for EATRIS ERIC placeres i EATRIS ERIC's lokaler i det land, hvor konsortiet har sit vedtægtsmæssige hjemsted.

KAPITEL V

HJÆLPEORGANER

Artikel 14

Hjælpeorganer

1. EATRIS ERIC har følgende hjælpeorganer:

a) Rådet af nationale direktører

b) Det videnskabelige rådgivende organ.

2. Styrelsesrådet kan oprette yderligere hjælpeorganer, hvis det skønnes nødvendigt for driften af EATRIS ERIC.

Artikel 15

Rådet af nationale direktører

1. Rådet af nationale direktører fører tilsyn med koordineringen af gennemførelsen af de strategier, som styrelsesrådet har godkendt. Rådet af nationale direktører har ansvaret for alle nationale videnskabelige aktiviteter i forbindelse med EATRIS ERIC og skal sikre sammenhæng og overensstemmelse på tværs af EATRIS ERIC samt samarbejde mellem medlemmerne.

2. Rådet af nationale direktører består af de nationale direktører, som er udnævnt af medlemmerne af EATRIS ERIC.

3. Rådet af nationale direktører vælger blandt sine medlemmer en formand og en næstformand for en toårig periode med mulighed for genvalg i overensstemmelse med de procedurer, der er fastsat i forretningsordenen.

4. Rådet af nationale direktører foreslår en forretningsorden for sine interne arbejdsgange og vedtager den efter styrelsesrådets godkendelse.

5. Rådet af nationale direktører varetager de opgaver, der fastsættes i styrelsesrådets gennemførelsesbestemmelser.

6. Rådet af nationale direktører vælger medlemmerne af det videnskabelige rådgivende organ, som skal godkendes af styrelsesrådet.

Artikel 16

Det videnskabelige rådgivende organ

1. Det videnskabelige rådgivende organ består af uafhængige og internationalt anerkendte videnskabsfolk, der medvirker i biomedicinsk translationel forskning, og som handler personligt og på grundlag af deres strategiske erfaring.

2. Det videnskabelige rådgivende organ skal på anmodning yde rådgivning til styrelsesrådet og kan konsulteres af direktionen og rådet af nationale direktører i alle videnskabeligt og teknologisk relevante spørgsmål, herunder spørgsmål vedrørende EATRIS ERIC's forskningsdagsorden, videnskabelige strategier, etiske anliggender og det årlige arbejdsprogram.

KAPITEL VI

FINANSIERING OG RAPPORTERING

Artikel 17

Budgetprincipper og regnskaber

1. Regnskabsåret for EATRIS ERIC begynder den 1. januar og slutter den 31. december hvert år.

2. EATRIS ERIC's midler må kun anvendes til formål, der er fastsat i disse vedtægter.

3. Alle EATRIS ERIC's indtægter og udgifter skal anslås for hvert regnskabsår og opføres på det årlige budget.

4. EATRIS ERIC's årsregnskab ledsages af en revisionsberetning om den budgetmæssige og finansielle forvaltning af regnskabsåret. EATRIS ERIC udarbejder en årlig aktivitetsrapport, der navnlig redegør for dets videnskabelige, operationelle og finansielle aktiviteter. Rapporten godkendes af styrelsesrådet og sendes til Europa-Kommissionen og de berørte offentlige myndigheder senest seks måneder efter det pågældende regnskabsårs udgang. Rapporten offentliggøres i sin helhed eller delvist.

5. EATRIS ERIC er underlagt gældende love og forskrifter om opstilling, fremlæggelse, revision og offentliggørelse af regnskaber.

6. EATRIS ERIC sørger for, at alle bevillinger anvendes efter principperne om forsvarlig økonomisk forvaltning.

Artikel 18

Ansvar

1. EATRIS ERIC hæfter for sin gæld.

2. Medlemmernes finansielle ansvar for EATRIS ERIC's gæld er begrænset til deres respektive årlige bidrag.

3. EATRIS ERIC tegner de relevante forsikringer til dækning af risiciene i forbindelse med etablering og drift af EATRIS ERIC.

KAPITEL VII

POLITIKKER

Artikel 19

Aftaler med tredjeparter

EATRIS ERIC kan, hvis det skønner det hensigtsmæssigt, indgå aftaler med tredjeparter.

Artikel 20

Politik for intellektuel ejendomsret

1. Ved intellektuel ejendomsret forstås intellektuel ejendomsret som defineret i artikel 2 i konventionen om oprettelse af Verdensorganisationen for Intellektuel Ejendomsret, underskrevet i Stockholm den 14. juli 1967.

2. Rådet af nationale direktører opstiller fælles principper og politikker for intellektuel ejendomsret i overensstemmelse med forretningsordenen. Disse fælles principper og politikker skal godkendes af styrelsesrådet.

3. Rådet af nationale direktører kan anbefale, at der indgås aftaler mellem nationale centre og infrastrukturkonsortier inden for EATRIS-forskningsinfrastrukturen for at sikre, at disse enheder og tredjeparter har adgang til den videnskabelige viden i EATRIS-forskningsinfrastrukturen.

Artikel 21

Politik for adgang til tjenester og infrastruktur

1. EATRIS ERIC sørger generelt for, at der er fri adgang til tjenester og infrastrukturer, der understøtter og fremmer topkvalitet inden for translationel forskning samt en kultur præget af »bedste praksis« gennem uddannelsesaktiviteter.

2. EATRIS ERIC udstikker retningslinjer for brugerne af EATRIS-infrastrukturen for bedst muligt at sikre, at de, når de udfører forskning ved hjælp af EATRIS-infrastrukturens ressourcer, anerkender og overholder bestemmelserne om ejendomsret, privatlivets fred, etiske spørgsmål og databeskyttelsesrettigheder samt tavshedspligt og fortrolighed som fastsat i forretningsordenen; retningslinjerne skal også sikre, at brugerne overholder vilkårene og betingelserne for adgang, sikkerhedsforanstaltningerne vedrørende intern opbevaring og håndtering af (bio)materialer og behandling af oplysninger fra forskningsinstitutioner, der deltager i EATRIS-infrastrukturen.

3. De kriterier og procedurer, der danner grundlag for beslutninger om at give adgang eller begrænse adgangen til EATRIS ERIC-infrastrukturens data og værktøjer, fastsættes i forretningsordenen og vedtages af styrelsesrådet efter udtalelse fra rådet af nationale direktører og det videnskabelige rådgivende organ.

Artikel 22

Politik for videnskabelig evaluering

1. EATRIS ERIC giver adgang til sin infrastruktur for translationel forskning til de projekter, som har det største potentiale for at opnå en betydelig effekt på sundhedsplejen og yde et væsentligt bidrag til udviklingen af værktøjer og teknologier, der fremmer den translationelle forskning.

2. Den videnskabelige evaluering af projekter, som anmoder om adgang til EATRIS ERIC-infrastrukturen, skal omfatte en vurdering af projekternes videnskabelige kvalitet, berettigelse og translationelle potentiale samt af udækkede lægevidenskabelige behov og skal være baseret på gennemsigtighed, retfærdighed og upartiskhed. Evalueringsproceduren skal godkendes af styrelsesrådet og fastsættes i forretningsordenen.

3. Den videnskabelige evaluering af projekter, der anvender EATRIS ERIC-infrastrukturen, skal omfatte en vurdering af projekternes videnskabelige kvalitet og translationelle potentiale samt af udækkede lægevidenskabelige behov, baseret på gennemsigtighed, retfærdighed og upartiskhed, og evalueringsproceduren skal videreudvikles af styrelsesrådet og fastsættes i forretningsordenen.

Artikel 23

Formidlingspolitik

1. EATRIS ERIC træffer alle passende foranstaltninger for at formidle oplysninger om infrastrukturen og dens anvendelse inden for forskning og uddannelse.

2. EATRIS ERIC fremmer formidling og udveksling af resultaterne af nationale og internationale forskningsaktiviteter.

3. Uden at det indskrænker eventuelle ejendomsrettigheder, anmoder EATRIS ERIC sine brugere om at gøre deres forskningsresultater tilgængelige for offentligheden og offentliggøre dem via EATRIS ERIC.

4. Formidlingspolitikken skal identificere de forskellige målgrupper, og EATRIS ERIC skal nå ud til målgrupperne via en række forskellige kanaler, såsom webportaler, nyhedsbreve, workshopper, tilstedeværelse på konferencer, artikler i tidsskrifter og aviser.

Artikel 24

Beskæftigelsespolitik

EATRIS ERIC bestræber sig på at udvælge de bedste kandidater på et ikke-diskriminerende grundlag, uagtet deres baggrund, nationalitet, religion og køn, således at sammensætningen af personalet afspejler størrelsen af medlemmernes bidrag.

Artikel 25

Indkøbspolitik

1. EATRIS ERIC behandler kandidater og tilbudsgivere på lige og ikke-diskriminerende vilkår, uafhængigt af om de er baseret i Den Europæiske Union. EATRIS ERIC's indkøbspolitik følger principperne om gennemsigtighed, ikke-diskrimination og konkurrence. Styrelsesrådet fastlægger nærmere bestemmelser om indkøbsprocedurer og -kriterier i forretningsordenen.

2. Direktionen er ansvarlig for alle EATRIS ERIC's indkøb. Alle bud offentliggøres på EATRIS ERIC’s websted og i medlemmernes og observatørernes lande. Ved indkøb på over 200 000 EUR følger EATRIS ERIC principperne i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (1). Beslutningen om ordretildeling offentliggøres sammen med en komplet begrundelse.

Artikel 26

Afgiftsfritagelse

1. Afgiftsfritagelse i henhold til artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (2) og i overensstemmelse med artikel 50 og 51 i Rådets gennemførelsesforordning (EU) nr. 282/2011 (3) begrænses til momsen for varer og tjenesteydelser, som er til tjenestebrug for EATRIS ERIC, som overstiger 250 EUR, og som anskaffes og betales fuldt ud af EATRIS ERIC. De enkelte medlemmers indkøb er ikke omfattet af en sådan fritagelse. Der gælder ingen yderligere begrænsninger, jf. dog stk. 2 og 3.

2. Afgiftsfritagelsen gælder for ikke-økonomiske aktiviteter, ikke for økonomiske aktiviteter.

3. Afgiftsfritagelsen gælder for varer og tjenesteydelser til videnskabelige, tekniske og administrative aktiviteter, der gennemføres af EATRIS ERIC i overensstemmelse med dets vigtigste opgaver. Dette omfatter også udgifter til konferencer, workshopper og møder, der er direkte forbundet med EATRIS ERIC's officielle aktiviteter. Rejse- og opholdsudgifter er dog ikke omfattet af afgiftsfritagelsen.

Artikel 27

Datapolitik

Direktionen forelægger med henblik på styrelsesrådets godkendelse en forretningsorden for datapolitik over for brugerne af EATRIS ERIC-infrastrukturen, de nationale centre og tredjeparter såsom universiteter, forskningsinstitutter og virksomheder, idet der tages behørigt hensyn til eksisterende tilladelser.

KAPITEL VIII

GYLDIGHEDSPERIODE, AFVIKLING, TVISTER OG BESTEMMELSER OM KONSTITUERING

Artikel 28

Varighed

EATRIS ERIC etableres for ubestemt tid.

Artikel 29

Afvikling

1. Styrelsesrådet kan træffe beslutning om at afvikle EATRIS ERIC.

2. Europa-Kommissionen underrettes senest ti kaldenderdage efter, at der er truffet beslutning om at afvikle EATRIS ERIC.

3. Tilbageværende aktiver, når EATRIS ERIC's gæld er betalt, fordeles blandt medlemmerne i forhold til deres akkumulerede årlige bidrag til EATRIS ERIC.

4. Europa-Kommissionen underrettes senest ti kaldenderdage efter, at afviklingen af EATRIS ERIC er afsluttet.

Artikel 30

Vedtægternes sprog og tilgængelighed

1. Disse vedtægter skal holdes ajour og gøres offentligt tilgængelige på konsortiets websted og på dets vedtægtsmæssige hjemsted.

2. Alle udgaver af disse vedtægter på de sprog, der er officielle sprog hos de medlemmer, som er opført i tillæg 1, anses for autentiske. Alle udgaver af disse vedtægter på de officielle sprog i de medlemsstater, der ikke er opført i tillæg 1, anses også for autentiske. Ingen sprogudgave har forrang.

3. Hvis en bestemt sprogudgave ikke offentliggøres i Den Europæiske Unions Tidende, når der foretages ændringer af disse vedtægter, der ikke kræver en kommissionsafgørelse, stilles den til rådighed af koordinerings- og støttekontoret for EATRIS ERIC.

Artikel 31

Bestemmelser om konstituering

1. Værtslandet indkalder styrelsesrådet til et konstituerende møde hurtigst muligt og senest 45 kalenderdage efter, at Kommissionens afgørelse om etablering af EATRIS ERIC er trådt i kraft. Styrelsesrådet træffer ingen beslutninger, før mindst fem medlemmer er tiltrådt EATRIS ERIC, jf. dog stk. 2.

2. Inden det konstituerende møde underretter værtslandet de stiftende medlemmer om alle specifikke, hastende retlige foranstaltninger, der skal træffes på vegne af EATRIS ERIC. De retlige foranstaltninger gennemføres af en af værtslandet bemyndiget person, medmindre et stiftende medlem fremsætter indvendinger inden for 5 arbejdsdage efter at være blevet underrettet.

3. Fra det øjeblik EATRIS ERIC er etableret, handler dets organer i overensstemmelse med de gennemførelsesbestemmelser og den forretningsorden, som er godkendt af EATRIS-styrelsesrådet i overgangsfasen.

(1) EUT L 134 af 30.4.2004, s. 114.

(2) EUT L 347 af 11.12.2006, s. 1.

(3) EUT L 77 af 23.3.2011, s. 1.

Tillæg 1 Liste over medlemmer, observatører og de enheder, der repræsenterer dem Medlemmer Repræsentant Kongeriget Danmark Styrelsen for Forskning og Innovation Den Italienske Republik Istituto Superiore di Sanità (ISS) Kongeriget Nederlandene ZonMW Den Tjekkiske Republik Ministerstvo školství, mládeže a tělovýchovy (ministeriet for uddannelse, unge og sport — MEYS) Republikken Estland Eesti Vabariigi Haridus- ja Teadusministeerium (ministeriet for uddannelse og forskning i Republikken Estland — MER EE)) Republikken Finland Opetus- ja kulttuuriministeriö /Undervisnings- och kulturministeriet (ministeriet for uddannelse og kultur — OKM)

Observatører Repræsentant Den Franske Republik Commissariat à l’Energie Atomique et aux Energies Alternatives (CEA) Kongeriget Spanien Instituto de Salud »Carlos III« (ISCIII)